Drie vas vir bejaarde non se moord, verkragtingFoto: SAPD/Facebook Drie verdagtes is in hegtenis geneem weens die moord en beweerde verkragting van Getrud Tiefebacher, ŉ 86-jarige non van Ixopo in KwaZulu-Natal wie se liggaam twee weke gelede in haar kamer aangetref is. “Die verdagtes, tussen 25 en 35 jaar oud, sal na verwagting Woensdag in die Ixopo-landdroshof verskyn op aanklagte van moord, huisroof en verkragting,” het maj. Thulani Zwane, provinsiale polisiewoordvoerder, Dinsdag gesê. Die verdagtes was in besit van Tiefebacher se besittings. Zwane het gesê daar word beweer dat sy op 18 April by haar woning op die perseel van die Sacred Heart Home-klooster was toe sy deur die aanvallers oorval en haar hande met ŉ tikmasjienkoord vasgebind is. Haar aanvallers het ŉ handdoek oor haar kop gegooi, wat veroorsaak het dat sy versmoor het. Volgens Zwane word daar vermoed dat Tiefebacher verkrag is voor sy doodgemaak is. Buitelandse geld was uit haar kamer vermis. Tiefebacher was oorspronklik van Oostenryk afkomstig, maar het al sedert die 1950’s in Suid-Afrika gewoon.